**Informatīvais ziņojums**

**“Par energoefektivitātes paaugstināšanas projektiem ilgtermiņa sociālās aprūpes jomā 4.2.2. specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” ietvaros”**

# 1. Problēmas aktualitāte un informatīvā ziņojuma virzības pamatojums

2017. gada 13. novembrī Finanšu ministrija kā Eiropas Savienības (turpmāk – ES) struktūrfondu un Kohēzijas fonda (turpmāk – ES fondi) vadošā iestāde (turpmāk – FM) ir saņēmusi Eiropas Komisijas (turpmāk – EK) vēstuli “*Par ERAF investīcijām ilgtermiņa aprūpes iestādēs ārpus 9.tematiskā mērķa*” (turpmāk – EK vēstule), ar kuru EK lūdza nodrošināt, lai nevienā Darbības programmas “Izaugsme un nodarbinātība” (turpmāk – DP) tematiskā mērķa jomā sabiedriskajām ēkām paredzētās ES fondu investīcijas netiek piešķirtas ilgtermiņa sociālās aprūpes iestādēm, piemēram, specializētām iestādēm personām ar invaliditāti, garīgās veselības problēmām un bez vecāku aprūpes palikušiem bērniem. EK aicina Latviju kā ES dalībvalsti virzīt investīcijas sabiedrībā balstītu sociālo pakalpojumu infrastruktūras attīstībai, vienlaikus nodrošinot, ka netiek veikti ES fondu ieguldījumi ilgtermiņa sociālās aprūpes iestādēs energoefektivitātes (ēku siltināšanas), informācijas un komunikācijas tehnoloģiju, kā arī jebkurās citās tematiskajās jomās.

Reaģējot uz EK vēstulē pausto, tika apzināti projekti, kas potenciāli varētu atbilst EK vēstulē minētajiem ierobežojumiem. Šāda veida projekti tika identificēti VARAM administrētā 4.2.2. specifiskā atbalsta mērķa “*Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās*” (turpmāk – 4.2.2. SAM) ietvaros un Ekonomikas ministrijas administrētā 4.2.1. specifiskā atbalsta mērķa “*Veicināt energoefektivitātes paaugstināšanu valsts un dzīvojamās ēkās*” 4.2.1.2. pasākuma “*Veicināt energoefektivitātes paaugstināšanu valsts ēkās*” (turpmāk – 4.2.1.2. pasākums) pirmās projektu iesniegumu atlases kārtas ietvaros.

Lai novērstu pašvaldību un valsts budžeta līdzekļu nelietderīgu izmantošanu, mazinātu negatīvu ietekmi uz pašvaldību un valsts budžeta līdzekļu attiecināmību un novērstu iespējamos neatbilstoši veiktu izmaksu riskus 4.2.2. SAM projektu ietvaros, VARAM 2017. gada 14. decembrī aicinājusi attiecīgos 4.2.2. SAM projektu atlases pirmās kārtas[[1]](#footnote-2) projektu iesniedzējus izvērtēt iespēju neuzņemties jaunas finansiālās saistības projektā (neslēgt līgumus ar būvniekiem un citiem darbu izpildītājiem) līdz aktuālās EK informācijas saņemšanai. Savukārt Centrālā finanšu un līgumu aģentūra (turpmāk – CFLA) šādu aicinājumu 2017. gada 22. decembrī nosūtījusi 4.2.2. SAM projektu atlases otrās kārtas[[2]](#footnote-3) projektu iesniedzējiem.

Vienlaikus, ievērojot to, ka DP specifisko atbalsta mērķu, tai skaitā arī 4.2.2. SAM projektu iesniegumu atlases kritēriji un īstenošanas nosacījumi izskatīti ES fondu Uzraudzības komitejā (kuras sastāvā ir arī EK) un apstiprināti Ministru kabinetā (turpmāk – MK), FM un Labklājības ministrija (turpmāk – LM), atbildot uz EK vēstuli[[3]](#footnote-4), pauda bažas par EK nostājas maiņu attiecībā uz ES fondu ieguldījumiem ilgtermiņa sociālās aprūpes iestādēs energoefektivitātes paaugstināšanas programmās, t.sk. vēršot EK Reģionālās politikas un pilsētpolitikas ģenerāldirektorāta uzmanību uz to, ka saskaņā ar Apvienoto Nāciju organizācijas Konvencijas par personu ar invaliditāti tiesībām 28. pantu Latvijai jānodrošina personu ar invaliditāti tiesības uz atbilstošu dzīves līmeni un uz pastāvīgu dzīves apstākļu uzlabošanos. Tāpat vēstulē tika iekļauts minētais to projektu indikatīvais uzskaitījums, kuros jau veikti vai kuros ir plānots veikt ieguldījumus ēkās, kuras varētu atdzīt par tādām, kurās tiek sniegti vai varētu tikt sniegti ilgtermiņa sociālās aprūpes pakalpojumi.

 LM izstrādāja informatīvo ziņojumu par 4.2.1.2. pasākuma pirmās projektu iesniegumu atlases kārtas energoefektivitātes paaugstināšanas projektiem, kuros tiek veikti vai plānoti ieguldījumi ilgtermiņa sociālās aprūpes iestādēs, kas tika izskatīts 2018. gada 5. marta MK komitejas sēdē[[4]](#footnote-5). Ņemot vērā, ka EK paustā nostāja par ierobežojumiem attiecībā uz investīcijām ilgtermiņa aprūpes iestādēs ir attiecināma uz vairākiem DP plānotajiem specifiskajiem atbalsta mērķiem, VARAM minētajā MK komitejas sēdē norādīja, ka šīs jautājums ir horizontāls un attiecas uz visiem ieguldījumiem DP, kas tiek veikti ārpus 9.tematiskā mērķa, vienlaikus aicinot LM virzīt izskatīšanai MK vienotu informatīvo ziņojumu par turpmāko rīcību attiecībā uz visām investīcijām ilgtermiņa aprūpes institūcijās dažādu specifisko mērķu ietvaros.

Ievērojot to, ka EK atbilde vēl arvien nav saņemta un pēc FM sniegtas informācijas nav prognozējams tās saņemšanas termiņš, VARAM ir sagatavojusi šo informatīvo ziņojumu par situāciju pašvaldību ēku energoefektivitātes projektu ietvaros, riskiem un priekšlikumiem risku mazināšanai.

# 2. Situācijas apraksts un aktuālais statuss

4.2.2. SAM ietvaros pieejamais kopējais publiskais finansējums – 55 289 876 EUR (Eiropas Reģionālās attīstības fonda finansējums (turpmāk – ERAF) – 46 996 394 EUR un nacionālais finansējums (pašvaldību finansējums, valsts budžeta dotācija pašvaldībām) – vismaz 8 293 482 EUR), tai skaitā pirmā kārta tiek īstenota integrētu teritoriālo investīciju (turpmāk – ITI) ietvaros[[5]](#footnote-6). ITI projektu īstenošanai 4.2.2. SAM pirmās kārtas ietvaros plānotais finansējums ir vismaz 36 823 018 EUR, tai skaitā ERAF finansējums – 31 299 565 EUR (tai skaitā virssaistību finansējums 15 602 736 EUR) un nacionālais finansējums – vismaz 5 523 453 EUR.

FM nosūtītajā vēstulē[[6]](#footnote-7) EK bija iekļauta informācija par 18 pašvaldību 22 projektiem 4.2.2. SAM ietvaros, kuros varētu identificēt ieguldījumu ēkās ar ilgtermiņa sociālās aprūpes pakalpojumiem.

VARAM 2018. gadā no 16. maija līdz 11. jūnijam veica pašvaldību, kuru projekti varētu būt saistīti ar ilgtermiņa sociālās aprūpes pakalpojumu sniegšanu, aptauju (aptaujas rezultāti pielikumā), kā arī lūdza LM kā nozares politikas veidotājas viedokli par attiecīgo 4.2.2. SAM projektos atbalstāmo ēku atbilstību EK definētajam ierobežojumam[[7]](#footnote-8).

Saskaņā ar VARAM apkopoto informāciju un ievērojot LM oficiāli sniegto viedokli[[8]](#footnote-9) (skatīt pielikumā “LM sniegtā informācija par projektā atbalstāmās ēkā esošās/plānotās iestādes atbilstību EK vēstulē minētajiem ierobežojumiem”[[9]](#footnote-10)), 4.2.2. SAM īstenošanā esošo vai plānoto 10 projektu ietvaros nepastāv risks (divi projekti netiks īstenoti), ka ieguldījumi varētu tikt veikti ilgtermiņa sociālās aprūpes iestādē, savukārt 4.2.2. SAM īstenošanā esošo, plānoto vai īstenoto 10 projektu ietvaros pastāv risks, ka ieguldījumi varētu tikt veikti ilgtermiņa sociālās aprūpes iestādē. Trīs no šiem projektiem plānoti pirmajā kārtā un septiņi projekti – otrajā kārtā. Šo 10 projektu ERAF finansējums paredzēts 4 761 775 EUR apmērā, kopējās izmaksas – 8 294 629 EUR, tai skaitā uzņemtās saistības – 1 002 521 EUR (ERAF finansējuma daļa), savukārt jau veiktās dokumentācijas sagatavošanas un būvdarbu attiecināmās izmaksas – 644 518 EUR (skat. pielikumu).

No minētajiem 10 projektiem:

* viens projekts ir pabeigts par kopējo summu 182 966 EUR apmērā (ERAF finansējums – 155 521 EUR);
* viens projekts apstiprināts par kopējo summu 168 208 EUR (ERAF finansējums – 112 052 EUR), saistības nav uzņemtas;
* vienu projektu par kopējo summu 1 589 146 EUR (ERAF finansējums – 840 774 EUR) vēl plānots iesniegt, saistības nav uzņemtas;
* septiņi projekti ir izvērtēšanā (visi apstiprināti ar nosacījumiem) par kopējo summu 7 943 456 EUR (ERAF finansējums – 3 653 428 EUR), uzņemtās saistības – 847 000 EUR (ERAF finansējuma daļa).

No minētajiem septiņiem projektiem, kuri ir izvērtēšanā, 2018. gada 28. maijā CFLA pieņēma lēmumus par sešu projektu iesniegumu atbilstību vērtēšanas kritērijiem, kuriem lēmumu pieņemšanas termiņš no sadarbības iestādes puses vairs nebija pagarināms[[10]](#footnote-11), ar nosacījumu, ka projekta iesniedzējs:

1. nodrošina, ka darbības, kas saistītas ar pašvaldību ēku energoefektivitātes paaugstināšanu, tiek plānotas un veiktas pašvaldības ēkā, kurā netiek nodrošināti ilgtermiņa sociālās aprūpes pakalpojumi, nemainot pašvaldības ēku jeb investīciju objektu, bet nodrošinot, ka projekta iesniegumā norādītajā ēkā netiks sniegti ilgstošas aprūpes pakalpojumi,

vai

1. neuzņemas finansiālas un līgumiskas saistības ar būvdarbu vai citu projektos plānoto darbu veicējiem, kamēr EK nesniedz skaidru interpretāciju attiecībā uz investīcijām ilgtermiņa sociālās aprūpes iestādēs.

Lēmumā projektu iesniedzēji tika papildus informēti, ka  finansējums projekta īstenošanai tiks piešķirts, ja FM kā ES fondu vadošā iestāde saņems EK apstiprinājumu, no kura izriet, ka attiecībā uz projektā plānotajiem ieguldījumiem tiek ievērots Regulā  Nr. 1303/2013[[11]](#footnote-12) noteiktais.

Šobrīd Daugavpils ITI 4.2.2. SAM vērtēšanas komisijā tiek veikta septītā izvērtēšanā esošā projekta “Energoefektivitātes paaugstināšana Daugavpils pilsētas  pašvaldības ēkā 18. novembra ielā 354A, Daugavpilī” precizējumu pārbaude (projekta precizējumi iesniegti š.g. 23. aprīlī).

Projektos, kuros pastāv risks, ka ieguldījumi varētu tikt veikti ilgtermiņa sociālās aprūpes iestādē, CFLA projektu izdevumus EK nav deklarējusi un arī neplāno deklarēt. Šobrīd no maksājumu pieteikumiem ir ieturēti un nav deklarēti izdevumi divos projektos par 264 448,39 EUR:

1. Kokneses novada pašvaldības projektā Nr.4.2.2.0/16/I/002 „Energoefektivitātes paaugstināšanas pasākumi ģimenes krīzes centra "Dzeguzīte" ēkā Kokneses novada Iršu pagastā” 2018. gada 31. janvārī no maksājuma pieteikuma ieturēts maksājuma pieprasījums Nr.1 par 182 315,97 EUR;
2. Rēzeknes pilsētas pašvaldības projektā Nr.4.2.2.0/17/I/010 „Bērnu sociālo pakalpojumu centra ēkas Viļānu ielā 10, Rēzeknē, energoefektivitātes paaugstināšana” 2018. gada 30. aprīlī no maksājuma pieteikuma ieturēts maksājuma pieprasījums Nr.1 par 82 132,42 EUR.

Ņemot vērā to, ka norit aktīva būvniecības sezona, ietekme uz snieguma ietvara mērķa sasniegšanu (14 773 486 EUR) var būt 18 projektiem (projektu statuss – iesniegts, apstiprināts ar nosacījumu, apstiprināts, līgums, pabeigts) no FM atbildes vēstulē EK[[12]](#footnote-13) minētajiem 22 projektiem. Šo 18 projektu kopējās izmaksas ir 16 955 110 EUR, no kurām par 9 257 153 EUR ir uzņemtas saistības, bet par 2 058 179 EUR izmaksas jau ir veiktas (t.sk. attiecināmās izmaksas – 939 097 EUR).

# 3. Nepieciešamie lēmumi un priekšlikumi risku mazināšanai

Saskaņā ar VARAM apkopoto informāciju un ievērojot LM oficiāli sniegto viedokli[[13]](#footnote-14) (skatīt pielikumā), 4.2.2. SAM īstenošanā esošo vai plānoto 10 projektu ietvaros nepastāv risks, ka ieguldījumi varētu tikt veikti ilgtermiņa sociālās aprūpes iestādē, līdz ar to nepastāv šķēršļi šo projektu apstiprināšanai un īstenošanai. VARAM sadarbībā ar CFLA informēs finansējuma saņēmējus par iespējām īstenot 4.2.2. SAM projektus ar ERAF atbalstu pēc MK lēmuma pieņemšanas par šo informatīvo ziņojumu.

Attiecībā uz projektiem, kuriem pastāv risks, ka ieguldījumi varētu tikt veikti ilgtermiņa sociālās aprūpes iestādē, kā arī ievērojot to, ka 4.2.2. SAM mērķis ir samazināt primārās enerģijas patēriņu, sekmējot energoefektivitātes paaugstināšanu un pašvaldību izdevumu samazināšanos par siltumapgādi un veicot ieguldījumus pašvaldību ēkās atbilstoši pašvaldību attīstības programmās noteiktajām prioritātēm, VARAM ierosina:

1. Atļaut turpināt to projektu īstenošanu 4.2.2. SAM ietvaros, kuros nav konstatēts risks, ka ieguldījumi varētu tikt veikti ēkās, kurās tiek sniegti ilgtermiņa sociālās aprūpes pakalpojumi un attiecīgi deklarēt minēto projektu izdevumus Eiropas Komisijā;
2. Projektos, kuros saskaņā ar LM sniegto informāciju ir konstatēts risks, ka ieguldījumi varētu tikt veikti ēkās, kurās tiek sniegti ilgtermiņa sociālās aprūpes pakalpojumi, VARAM sadarbībā ar 4.2.2. SAM starpniekinstitūcijām un projektu iesniedzējiem izvērtēt iespēju:
	1. nodrošināt, ka darbības, kas saistītas ar pašvaldību ēku energoefektivitātes paaugstināšanu, tiek plānotas un veiktas pašvaldības ēkā, kurā netiek nodrošināti ilgtermiņa sociālās aprūpes pakalpojumi, nemainot pašvaldības ēku jeb investīciju objektu;
	2. 4.2.2. SAM projektu ietvaros finansēt citu pašvaldības izvēlētu ēku ar nosacījumu, ka projektā plānotie iznākuma rādītāji atbildīs MK 2016. gada 22. novembra rīkojumā Nr. 704[[14]](#footnote-15) minētajām minimālajām sasniedzamajām iznākuma rādītāju vērtībām;
	3. nodrošināt, ka ēkā netiek sniegti ilgtermiņa sociālās aprūpes pakalpojumi;
	4. īstenot projektu, to priekšfinansējot no attiecīgās pašvaldības budžeta līdzekļiem un paredzot, ka pozitīvas EK atbildes gadījumā īstenošanā esošu projektu var finansēt no ERAF finansējuma;
3. Negatīvas EK atbildes gadījumā VARAM sadarbībā ar LM un FM jautājumu par projektu ietvaros uzņemto saistību segšanu steidzamības kārtā virzīt izskatīšanai MK, sniedzot informāciju MK ar izvērstu analīzi par katru atsevišķo projektu, tā ietvaros veiktajām darbībām neatbilstošu izdevumu risku mazināšanai, kā arī priekšlikumus uzņemto saistību radītās negatīvās fiskālās ietekmes novēršanai.

Vides aizsardzības un reģionālās attīstības ministra vietā –

Tieslietu ministrs Dz. Rasnačs

Raubiškis, 66016717

kaspars.raubiskis@varam.gov.lv

Timermanis, 66016709

ritvars.timermanis@varam.gov.lv

1. 4.2.2. SAM pirmā projektu iesniegumu atlases kārta “Energoefektivitātes paaugstināšana un atjaunojamo energoresursu izmantošana nacionālas nozīmes attīstības centru pašvaldībās” [↑](#footnote-ref-2)
2. 4.2.2. SAM otrā projektu iesniegumu atlases kārta "Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām" [↑](#footnote-ref-3)
3. FM 2017.gada 27.decembra vēstule Nr.21-3-03/8794 “Par ERAF investīcijām ilgtermiņa sociālās aprūpes iestādēs ārpus 9.tematiskā mērķa” [↑](#footnote-ref-4)
4. LM informatīvais ziņojums “Par labklājības nozarē īstenotajiem energoefektivitātes paaugstināšanas projektiem 4.2.1.2.pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas ietvaros” pieejams <http://tap.mk.gov.lv/lv/mk/tap/?pid=40447848&mode=mkk&date=2018-02-27> [↑](#footnote-ref-5)
5. Saskaņā ar Partnerības līgumu Eiropas Savienības investīciju fondu 2014.–2020.gada plānošanas periodam, ITI ietvars paredz, ka deviņas pilsētas, kas ir nacionālas nozīmes attīstības centri, izstrādā vai aktualizē un apstiprina savas integrētās attīstības programmas (stratēģijas), paredzot īpašas sadaļas ITI projektu īstenošanai, kurās ir iekļautas integrētie pasākumi pilsētu ekonomisko, vides, klimata, demogrāfisko un sociālo izaicinājumu risināšanai, vienlaikus ņemot vērā nepieciešamību attīstīt saikni starp pilsētām un lauku teritorijām. Reģionālās attīstības koordinācijas padome saskaņo pilsētu attīstības stratēģijas un sniedz atzinumu par projektu nepārklāšanos ar nacionāla līmeņa iniciatīvu projektiem. Pilsētu pašvaldības ITI ietvaros izstrādā un atlasa ITI ietvaros atbalstāmas darbības, kas atbilst iepriekš apstiprinātajām pilsētu stratēģijām un specifisko atbalsta mērķu nosacījumiem [↑](#footnote-ref-6)
6. FM 2017. gada 27. decembra vēstule Nr.21-3-03/8794 “Par ERAF investīcijām ilgtermiņa sociālās aprūpes iestādēs ārpus 9. tematiskā mērķa” [↑](#footnote-ref-7)
7. VARAM 2018. gada 6. jūnija vēstule Nr.4.2-2/5081 “Par 4.2.2. SAM projektos atbalstāmo ēku ilgstošās sociālās aprūpes iestādes statusu” [↑](#footnote-ref-8)
8. Labklājības ministrijas 2018. gada 8.jūnija vēstule Nr. 36-3-0303/976 “Par 4.2.2. SAM projektos atbalstāmo ēku ilgstošas sociālās aprūpes iestādes statusu” un 2018. gada 26. jūnija epasts “Par ilgstošas sociālās aprūpes un sociālās rehabilitācijas institūcijas jēdziena skaidrojumu” [↑](#footnote-ref-9)
9. Atbilstoši Labklājības ministrijas sniegtajai informācijai, projekti tika sadalīti vairākos riska līmeņos - riska nav, zems risks, vidējs risks un augts risks, katrā riska līmenī ietverot konkrētus sociālos pakalpojumus. Vienlaikus Labklājības ministrija aicina pašvaldības nepieciešamības gadījumā individuāli konsultēties par attiecīgā projekta potenciālo atbilstību EK vēstulē minētajiem ierobežojumiem. [↑](#footnote-ref-10)
10. Saskaņā ar Eiropas Savienības struktūrfondu un Kohēzijas fonda 2014.—2020.gada plānošanas perioda vadības likuma 29.pantu, sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem triju mēnešu laikā pēc projekta iesnieguma iesniegšanas beigu datuma, ja vien normatīvajā aktā par specifiskā atbalsta mērķa īstenošanu nav noteikts cits termiņš [↑](#footnote-ref-11)
11. Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 [↑](#footnote-ref-12)
12. FM 2017.gada 27.decembra vēstule Nr.21-3-03/8794 “Par ERAF investīcijām ilgtermiņa sociālās aprūpes iestādēs ārpus 9.tematiskā mērķa” [↑](#footnote-ref-13)
13. Labklājības ministrijas 2018. gada 8.jūnija vēstule Nr. 36-3-0303/976 “Par 4.2.2. SAM projektos atbalstāmo ēku ilgstošas sociālās aprūpes iestādes statusu” un 2018. gada 26. jūnija epasts “Par ilgstošas sociālās aprūpes un sociālās rehabilitācijas institūcijas jēdziena skaidrojumu” [↑](#footnote-ref-14)
14. Ministru kabineta 2016. gada 22. novembra rīkojums Nr. 704 "Par projektu ideju konceptu finansējuma apjomu un sasniedzamajiem iznākuma rādītājiem 4.2.2. specifiskā atbalsta mērķa "Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās" otrās projektu iesniegumu atlases kārtas "Energoefektivitātes paaugstināšana un atjaunojamo energoresursu izmantošana ārpus nacionālas nozīmes attīstības centru pašvaldībām" ietvaros" [↑](#footnote-ref-15)